**Mutanen** tai **Rumajoki** (, vaihtoehtoisesti Ramajoki ) tai **Vuotsijoki** (ven. Мутанен) on Venäjällä Karjalan tasavallan Suojärven piirissä virtaava 32 kilometriä pitkä joki, joka on mahdollisesti Sytiviermänjoen sivujoki.

Joen kulku
----------

Joella on kartoissa uoman eri kohdissa ainakin kolme nimeä. Alajuoksu on nimeltään Mutanen ja yläjuoksusta käytetään nimiä Rumajoki tai Vuotsijoki. On epävarmaa, missä kohdissa nimet vaihtuvat tai ovatko nimet joen vaihtoehtoisia nimiä. Joen pääuoma alkaa sen pisimmän uoman päässä sijaitsevasta Mahosenjärvestä, joka sijaitsee Uuksunjoen valuma-alueen vedenjakajalla. Joki virtaa lähes 20 kilometriä luoteeseen päin laskien sitten Vuotsijärveen. Osa sen matkasta kulkee metsäsoiden läpi ja matkalla siihen yhtyy kolme sivupuroa. Seuraavaan järveen Kolosenjärveen on matkaa kolme kilometriä, jonka jälkeen on Mutaseen vielä matkaa kilometrin verran. Joen suuntaus kääntyy Mutasesta kohti länttä. Ensin se tekee mutkaisen siirtymän Ala-Mielunjärveen, josta se jatkaa leveänä Sytiviermänjokena pohjoisen kautta kaartaen ja laskee sitten Korpijärven itäiseen osaan Venäjän puolella.

* Mutanen Vuotsijärven ja Kolosenjärven väliseltä sillalta heinäkuussa 2020Mutanen Vuotsijärven ja Kolosenjärven väliseltä sillalta heinäkuussa 2020
* Samassa kohtaa heinäkuussa 2020Samassa kohtaa heinäkuussa 2020

Mutasen valuma-alue
-------------------

Mutanen kuuluu Nevan vesistöalueessa Laatokan valuma-alueen Jänisjoen vesistöalueeseen, jonka Juuvanjoen valuma-alueella ja Korpijärven alueella se sijaitsee. Kummatkin vesistöalueet päätyvät Jänisjokeen, joka virtaa Jänisjärven läpi laskien lopulta Laatokkaan, jonka laskujoki Neva laskee Pietarissa Itämeren Suomenlahteen.

Mutanen kuuluu Korpijärven yläpuolella sijaitsevaan 24 kilometriä pitkän Sytiviermänjoen valuma-alueeseen, jonka pinta-alaksi on ilmoitettu 93 neliökilometriä. Mutasen oman valuma-alueen pinta-ala on noin 173 km². Siksi on erikoista, että Mutanen on Sytiviermänjoen sivujoki, sillä se on pitempi ja valuma-alueeltaan laajempi kuin se. Toinen erikoisuus on Korpijärven asema bifurkaatiojärvenä. Järvestä laskee pohjoiseen Onnenvirta, joka luetaan kuuluvaksi Korpijärven alueeseen, ja lounaaseen laskee Kanavajoki, joka yhtyy siellä Juuvanjokeen. Molemmat vesireitit johtavat lopulta samaan Jänisjokeen.

Mutanen yhtyy Sytiviermänjokeen Ala-Mielunjärven pohjoispäässä. Alajuoksulla on jo viisi kilometriä pitkä sivupuro, jonka latvoilla sijaitsee kolme lampea: Saarijärvi, pieni nimeämätön lampi ja Pitkä Saarijärvi. Mutasen järvi kuuluu osana pääuomaan ja järveen laskee pohjoisesta yksihaarainen Mutasenpuro. Sen lähde on Suomen puolella rajaa sijaitseva Ahvenlampi. Mutasen ja Kolosenjärven välissä yhtyy jokeen Suomen puolelta pohjoisesta alkava Ruokojoki, jonka nimi voi alajuoksulla olla Unijoki (pituus 8 km , ven. Унийоки). Sen valuma-alueella sijaitsevat Lopolampi, Suomen puolella rajaa Asuntalampi ja luoteesta tulevan sivuhaaran päässä Lapinlampi. Tällä lammella on vielä seuralaisinaan Tervalampi, Pienilampi ja Nupparinlammit. Kolosenjärven yläpuolelle yhtyy pieni suopuro, joka alkaa nimettömästä suolammesta. Samantapainen suopuro löytyy myös Vuotsijärven pohjoisrannasta. Yläjuoksun merkittävin sivupuro yhtyy pääuomaan vanhojen suomalaiskarttojen Piitsokankaalla. Sen uomassa on kolme suolampea. Mutanen virtaa täällä laajalla suoalueella, jonka latvaosuudelle joen nimeksi on suomalaiskartoissa kirjoitettu Vuotsijoki. Täällä sijaitsee Iso Kilpijärvi ja Pieni Kilpijärvi lyhyen sivupuron takana. Pääuomassa on latvoilla vielä yksi haara, jonka itäisessä sivuhaarassa on lähteenä Mahosenjärvi. Edellä kerrottujen järvien suomenkieliset nimet ovat samat myös venäjänkielellä.

Lähteet
-------

### Huomioita

1. 1 2 3 4 5  Asia katsottu ja mitattu Internetin karttapalveluista kuten esimerkiksi Google Earth, GeoMixer tai ACME.
2. ↑  Asia on luettu venäjänkielisen Wikipedian artikkelista ru:Мутанен.

### Viitteet

1. 1 2 3 4 5 6  Mutanen, Мутанен (*textual.ru*) *Venäjän valtion vesistötietokanta*. Viitattu 28.1.2022. (venäjäksi)
2. 1 2 3 4 5 6 7  Mutanen. *Kartassa:* *Topografinen kartta* 1:100 000. Kartan verkkoversio Maanmittauslaitoksen Karjalan kartat -palvelussa (viitattu 28.1.2022)
3. 1 2  Korpijärvi (01.081.1.001) *Järviwiki*. Suomen ympäristökeskus. Viitattu 28.1.2022.
4. ↑  Sytiviermänjoki, Сютивиермянйоки (*textual.ru*) *Venäjän valtion vesistötietokanta*. Viitattu 28.1.2022. (venäjäksi)
5. ↑  Unijoki, Уни-йоки (*textual.ru*) *Venäjän valtion vesistötietokanta*. Viitattu 28.1.2022. (venäjäksi)
6. ↑  Lapinniemi (sijainti maastokartalla) *Karttapaikka*. Helsinki:  Maanmittauslaitos. Viitattu 28.1.2022.